CELEX: 62019TN0127
Language: lv
Date: 2019-02-21 00:00:00
Title: Lieta T-127/19: Prasība, kas celta 2019. gada 21. februārī — Dyson u.c./Komisija

15.4.2019   
            
            
               LV
            
            
               Eiropas Savienības Oficiālais Vēstnesis
            
            
               C 139/102
            
         
      Prasība, kas celta 2019. gada 21. februārī — Dyson u.c./Komisija
      (Lieta T-127/19)
      (2019/C 139/105)
      Tiesvedības valoda — angļu
      
         Lietas dalībnieki
      
      
         Prasītāji: Dyson Ltd (Malmesbury, Apvienotā Karaliste) un 14 citi prasītāji (pārstāvji: E. Batchelor, T. Selwyn Sharpe un M. Healy, Solicitors)
      
         Atbildētāja: Eiropas Komisija
      
         Prasījumi
      
      Prasītāju prasījumi Vispārējai tiesai ir šādi:
      
                  —
               
               
                  atzīt atbildētāju par atbildīgu par zaudējumiem, kas prasītājiem radīti ar Komisijas Deleģēto regulu (ES) Nr. 665/2013 (2013. gada 3. maijs) (1) par summu aptuveni
                  
                              —
                           
                           
                              176 100 000 EUR apmērā, ieskaitot kompensācijas procentus, par marķējuma neesamības radīto hipotētisko situāciju, sākot no Deleģētās regulas Nr. 665/2013 stāšanās spēkā līdz 2019. gada 19. janvārim, kad tika atcelta marķēšanas regula; un/vai alternatīvi
                           
                        
                              —
                           
                           
                              127 100 000 EUR apmērā, ieskaitot kompensācijas procentus, par pilnas putekļu tvertnes metodes radīto hipotētisko situāciju, sākot no Deleģētās regulas Nr. 665/2013 stāšanās spēkā līdz 2019. gada 19. janvārim, kad tika atcelta marķēšanas regula; un
                           
                        
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza piecus pamatus.
      
                  1.
               
               
                  Ar pirmo pamatu tiek apgalvots, ka atbildētāja ir pārkāpusi Eiropas Parlamenta un Padomes Direktīvas 2010/30/ES (2010. gada 19. maijs) (2) 10. panta 1. punktu un pārsniegusi tai LESD 290. pantā paredzētās likumīgās pilnvaras, Deleģētajā regulā Nr. 665/2013 nosakot pārbaudes ar tukšu tvertni metodi.
                  Atbildētāja neesot ņēmusi vērā Direktīvas 2010/30/ES 10. panta 1. punkta būtisku elementu un esot pārsniegusi tai LESD 290. pantā paredzētās kompetences robežas.
               
            
                  2.
               
               
                  Ar otro pamatu tiek apgalvots, ka atbildētāja ir pārkāpusi vienlīdzīgas attieksmes pamatprincipu, pieņemot Deleģēto regulu Nr. 665/2013, ar ko salīdzinājumā ar tradicionālajiem putekļsūcējiem ar putekļu maisiņu tiekot nepamatoti prettiesiski diskriminēti bez maisiņa lietojamie, ciklona tehnoloģijas putekļsūcēji, kādus ražo prasītāji.
               
            
                  3.
               
               
                  Trešajā pamatā tiek norādīts, ka atbildētāja ir pārkāpusi labas pārvaldības pamatprincipu un/vai nav izpildījusi rūpības pienākumu, pieņemdama pārbaudes ar tukšu tvertni metodi, jo tādējādi: (i) neesot ticis ņemts vērā būtisks Direktīvas 2010/30/ES elements; (ii) tiekot diskriminētas pilnībā atšķirīgas tehnoloģijas; un (iii) neesot rūpīgi un objektīvi izvērtētas tobrīd pieejamās alternatīvas pārbaudes ar pilnu tvertni metodei.
               
            
                  4.
               
               
                  Ceturtā pamata ietvaros tiek norādīts, ka atbildētāja esot pārkāpusi prasītāju pamattiesības veikt uzņēmējdarbību.
                  Atbildētāja ir pieņēmusi regulu, kas ir labvēlīgāka tradicionālajiem putekļsūcējiem ar putekļu maisiņu, kuri zaudē veiktspēju, kad savākšanas maisiņš ir pilns ar putekļiem, nevis tādiem putekļsūcējiem kā prasītāju ražotie, kuros izmantota ciklona tehnoloģija un kuri veiktspēju nezaudē visu lietošanas laiku. Šādi esot tikušas ierobežotas prasītāju iespējas nodarboties ar uzņēmējdarbību un godīgi konkurēt ar uzņēmumiem, kuru ražojumu zemākā veiktspēja, kad to tvertnes ir pilnas, tiktu maskēta ar atbildētājas prasīto marķējumu, kas nozīmē pārbaudi ar tukšu tvertni.
               
            
                  5.
               
               
                  Ar piekto pamatu tiek apgalvots, ka šie nopietnie Eiropas Savienības tiesību pārkāpumi prasītājiem ir radījuši ievērojamu materiālu un nemateriālu kaitējumu, par ko atbildētajai ir jāmaksā prasītājiem zaudējumu atlīdzība.
               
            
         (1)  Komisijas Deleģētā regula Nr. 665/2013 (2013. gada 3. maijs), ar ko Eiropas Parlamenta un Padomes Direktīvu 2010/30/ES papildina attiecībā uz putekļsūcēju energomarķējumu (OV 2013, L 192, 1. lpp.).
      
         (2)  Eiropas Parlamenta un Padomes Direktīva 2010/30/ES (2010. gada 19. maijs) par enerģijas un citu resursu patēriņa norādīšanu ražojumiem, kas saistīti ar energopatēriņu, izmantojot etiķetes un standarta informāciju par precēm (OV 2010, L 153, 1. lpp.).